別百一侄寄念二兄
作者：朱弁
朝代：宋

paragraphs: 昔我別汝父，見汝立扶牀。
汝今已婚宦，我鬚宜俱蒼。
向來青雲器，不佩紫羅囊。
竹林我未孤，玉樹汝非常。
青衫初一尉，遠在子真鄉。
念將東南歸，拜我溱洧傍。
上能論道義，次猶及文章。
自慚老仍僻，何以相激昂。
日暮嵩雲飛，秋高塞鴻翔。
了知還家夢，先汝渡江航。
迢迢建業水，高臺下鳳凰。
鼻祖有故廬，勿令草樹荒。
我欲種松菊，繼此百年芳。
汝歸約我兄，晚歲同耕桑。
請策葛陂龍，來尋金華羊。